**Paskaidrojuma raksts**

**Madonas novada pašvaldības 2025. gada \_\_\_. \_\_\_\_\_\_\_ saistošajiem noteikumiem Nr. \_\_\_\_\_**

**“Kārtība, kādā Madonas novada pašvaldība sedz licencētās vispārējās izglītības programmas izmaksas privātajai izglītības iestādei”**

|  |  |
| --- | --- |
| **Paskaidrojuma raksta sadaļa** | **Norādāmā informācija** |
| Mērķis un nepieciešamības pamatojums | Administratīvo teritoriju un apdzīvoto vietu likuma Pārejas noteikumu 33.8 punktā paredzēts, ka 2025. gada pašvaldību vēlēšanās ievēlētā Madonas novada dome izvērtē novadu veidojošo bijušo pašvaldību pieņemtos saistošos noteikumus un pieņem jaunus novada saistošos noteikumus. Līdz novada saistošo noteikumu spēkā stāšanās dienai, bet ne ilgāk kā līdz 2025. gada 31. decembrim ir spēkā novadu veidojošo bijušo pašvaldību saistošie noteikumi.  2025. gada pašvaldību vēlēšanās ievēlētā Madonas novada dome izvērtē līdz 2025. gada 1. jūlijam Madonas novada pašvaldības izdotos saistošos noteikumus par privāto vispārējās izglītības iestāžu līdzfinansēšanu Madonas novadā. Varakļānu novada pašvaldībā nebija izdoti šādi saistošie noteikumi.  Pašvaldību likuma 44. panta otrā daļa noteic, ka dome var izdot saistošos noteikumus, lai nodrošinātu pašvaldības autonomo funkciju un brīvprātīgo iniciatīvu izpildi, ievērojot likumos vai Ministru kabineta noteikumos paredzēto funkciju izpildes kārtību. Saskaņā ar Pašvaldību likuma 4. panta pirmās daļas 4. punktu pašvaldības autonomā funkcija ir gādāt par iedzīvotāju izglītību, tostarp nodrošināt iespēju iegūt obligāto izglītību un gādāt par pirmsskolas izglītības, vidējās izglītības, profesionālās ievirzes izglītības, interešu izglītības un pieaugušo izglītības pieejamību. Izglītības likuma 17. panta trešās daļas 5. punkts noteic, ka pašvaldība uz savstarpēju līgumu pamata var piedalīties privāto izglītības iestāžu finansēšanā. Ņemot vērā minēto, lai noteiktu privāto izglītības iestāžu līdzfinansēšanas kārtību un līdzfinansējuma apmēru, ir nepieciešams izdot saistošos noteikumus.  Saistošie noteikumi nosaka kārtību, kādā pašvaldība sedz vispārējās izglītības pakalpojuma izmaksas privātajai izglītības iestādei, kas īsteno licencētas un akreditētas vispārējās vai speciālās izglītības programmas apguvi izglītojamiem pamata vai vidējās izglītības pakāpē klātienes formā Madonas novada pašvaldības administratīvajā teritorijā esošā izglītības iestādē. Līdzfinansējuma apmērs atbilst vidējām izmaksām par vienu izglītojamo pašvaldības skolā, izdevumu tāmē iekļaujot iepriekšējā saimnieciskajā gadā pēc naudas plūsmas uzskaitītos izdevumus (izņemot valsts budžeta finansējumu un Eiropas Savienības un pārējās ārvalstu finanšu palīdzības finansējumu) saskaņā ar Ministru kabineta noteikumiem, kas nosaka kārtību, kādā veicami pašvaldību savstarpējie norēķini par izglītības iestāžu sniegtajiem pakalpojumiem. Līdzfinansējuma saņemšanai privātā izglītības iestāde slēdz līgumu ar pašvaldību. |
| Fiskālā ietekme uz pašvaldības budžetu | Privātās izglītības iestādes tiek līdzfinansētas no pašvaldības budžeta līdzekļiem un līdzfinansējuma apmērs atbilst vidējām izmaksām par vienu izglītojamo pašvaldības skolā.  Finansējums saistošo noteikumu īstenošanai ik gadu tiks paredzēts pašvaldības budžetā. |
| Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci | Saistošie noteikumi labvēlīgi ietekmē privāto izglītības iestāžu izglītojamo ģimeņu materiālo situāciju, jo pašvaldība daļēji sedz izdevumus par pamatizglītības vai vidējās izglītības ieguvi.  Saistošajiem noteikumiem nav ietekme uz vidi, iedzīvotāju veselību, uzņēmējdarbības vidi un konkurenci. |
| Ietekme uz administratīvajām procedūrām un to izmaksām | Saistošajiem noteikumiem nav ietekme uz kopējo administratīvo slogu, jo netiek veidotas jaunas institūcijas. Saistošo noteikumu izpildi nodrošinās Madonas novada Centrālās administrācijas Izglītības pārvalde un Finanšu nodaļa.  Nav paredzamas papildu administratīvo procedūru izmaksas. |
| Ietekme uz pašvaldības funkcijām un cilvēkresursiem | Saistošajos noteikumos noteiktās kārtības izpildei un lēmumu pieņemšanai pašvaldībā netiks veidotas jaunas amata vienības.  Saistošie noteikumi tiek izdoti Pašvaldību likuma 4. panta pirmās daļā noteikto autonomo funkciju – gādāt par iedzīvotāju izglītību, tostarp nodrošināt iespēju iegūt profesionālās ievirzes izglītības pieejamību – ietvaros. |
| Informācija par izpildes nodrošināšanu | Saistošo noteikumu izpildi nodrošinās Madonas novada Centrālās administrācijas Izglītības pārvalde esošo funkciju un uzdevumu ietvaros. Nav paredzēta jaunu institūciju izveide vai esošo institūciju reorganizācija. Noteikumu izpildes nodrošināšanai nebūs nepieciešami papildu resursi. |
| Prasību un izmaksu samērīgums pret ieguvumiem, ko sniedz mērķa sasniegšana | Saistošie noteikumi ir piemēroti iecerētā mērķa sasniegšanas nodrošināšanai un paredz tikai to, kas ir nepieciešams minētā mērķa sasniegšanai.  Pašvaldības izraudzītā rīcība ir atbilstoša augstākstāvošiem normatīviem aktiem. |
| Izstrādes gaitā veiktās konsultācijas ar privātpersonām un institūcijām | Atbilstoši Pašvaldību likuma [46. panta](https://likumi.lv/ta/id/336956-pasvaldibu-likums#p46) trešajai daļai, lai informētu sabiedrību par saistošo noteikumu projektu un dotu iespēju iedzīvotājiem izteikt viedokli, saistošo noteikumu projekts no 2025. gada 21.augusta līdz 2025. gada 5.septembrim publicēts pašvaldības tīmekļa vietnē [www.madona.lv](http://www.madona.lv) sadaļas “Dokumenti” apakšsadaļā “Saistošo noteikumu projekti”. |